
Text rozhodnutia
Súd: Krajský súd Trenčín Spisová značka: 17Co/60/2012 Identifikačné číslo súdneho spisu: 1310201282 Dátum vydania rozhodnutia: 12. 12. 2012 Meno a priezvisko sudcu, VSÚ: JUDr. Emília Zimová ECLI: ECLI:SK:KSTN:2012:1310201282.1 ROZSUDOK V MENE SLOVENSKEJ REPUBLIKY Krajský súd v Trenčíne v senáte zloženom z predsedníčky senátu JUDr. Eriky Zajacovej a sudkýň JUDr. Emílie Zimovej a JUDr. Gabriely Janákovej v právnej veci žalobcu F., k.s. sú sídlom V. V., G. XX, IČO: XX XXX XXX, správu konkurznej podstaty úpadcu M. F., s.r.o. v konkurze so sídlom F., M. XXXX, IČO: XX XXX XXX, právne zastúpený JUDr. Pavlom Konečným, advokátom so sídlom v Banskej Bystrici, Hurbanova 14A proti žalovanému P. X., bytom R. M. č. XXX, o zaplatenie 37,39 eur s príslušenstvom, na odvolanie žalovaného proti rozsudku Okresného súdu v Trenčíne, zo dňa 22. septembra 2011, č.k. 21C/339/2010-77 jednohlasne, takto r o z h o d o l : Odvolací súd rozsudok súdu prvého stupňa čo do veci samej p o t v r d z u j e . V časti týkajúcej sa trov konania, rozsudok súdu prvého stupňa m e n í tak, že žalovaný je p o vi n n ý zaplatiť žalobcovi náhradu trov konania 23,55 eur, do 3 dní od právoplatnosti tohto rozsudku k rukám JUDr. Pavla Konečného, advokáta. Žalovaný je p o v i n n ý zaplatiť žalobcovi náhradu trov odvolacieho konania vo výške 12,- eur, do 3 dní právoplatnosti tohto rozhodnutia k rukám právneho zástupcu žalobcu JUDr. Pavla Konečného, advokáta. o d ô v o d n e n i e : Napadnutým rozsudkom súd prvého stupňa zaviazal žalovaného zaplatiť žalobcovi sumu 37,39 eur s úrokom z omeškania s 8,5 % ročne zo sumy 7,87 eur od 19.07.2007 do zaplatenia zo sumy 7,87 eur od 18.06.2007 do zaplatenia a zo sumy 9,53 eur od 18.05.2007 do zaplatenia s úrokom z omeškania 9 % ročne zo sumy 12,12 eur od 19.04.2007 do zaplatenia a to do 3 dní od právoplatnosti rozsudku. Žalovaného zaviazal zaplatiť žalobcovi náhradu trov konania 47,10 eur, do 3 dní od právoplatnosti rozsudku k rukám JUDr. Pavla Konečného. Súd prvého stupňa mal z vykonaného dokazovania za preukázané, že na základe žiadosti žalovaného bola dňa 25.09.1988 zriadená telefónna účastnícka stanica na adrese V. C., Y. XX/XXXX, pričom zriaďovateľom stanice boli Slovenské telekomunikácie štátny podnik, ktorý zmenil obchodné meno na Slovak Telecom, a.s.. Tento poskytoval žalovanému telekomunikačné služby s tým, že faktúry boli doručované na adresu žalovaného uvedeného v zmluve a následne spoločnosťou Slovak Telecom svoju pohľadávku vzniknutú z nezaplatených faktúr postúpila na spoločnosť MEDIATION KMCH, s.r.o. a táto spoločnosť postúpila pohľadávku spoločnosti M. F., s.r.o. v konkurze. K. uviedol, že dňa 12.02.2007 kúpnou zmluvou previedol vlastníctvo k bytu, ktoré bolo miestom zriadenia telefónnej stanice a byt sa zaviazal zmluvne odovzdať kupujúcim do 31.03.2007. Z tohto dôvodu sa informoval o podmienkach zrušenia pripojenia telefónnej stanice, kde mu bolo zo zákazníckeho centra služieb oznámené, že stačí, aby táto skutočnosť bola nahlásená v zákazníckom centre, pričom písomná výpoveď nie je nutná. Dňa 02.04.2007 uhradil v banke hotovostným vkladom doúčtovanú sumu 606,- Sk, ktorá bola doplatkom za služby poskytované žalobcom do konca marca 2007. Spoločnosť Slovak Telecom súdu prvého stupňa oznámila, že zmluvný vzťah so žalovaným bol ukončený z ich strany ku dňu 31.07.2007 z dôvodu neplatenia. Zrušenie zmluvy o pripojení žalovaným, o ktorý žalovaný opiera nedôvodnosť návrhu žalobcu nebolo v konaní žiadnym spôsobom preukázané. Žalovaný neuniesol dôkazné bremeno o ním tvrdených skutočnostiach. Tvrdenie žalovaného o tom, že mu neboli doručené faktúry nemôže súd zohľadniť, pretože neoznámil poskytovateľovi telefónnych služieb zmenu adresy. Vyúčtovacie faktúry boli žalovaného doručované na jeho poslednú známu adresu s účinkami riadneho doručenia v súlade so všeobecnými podmienkami, časť VIII. Preto súd návrhu v celom rozsahu vyhovel. Žalovaný vyúčtovanú cenu doposiaľ nezaplatiť, porušil tak svoje povinnosti vyplývajúce zo zmluvného vzťahu uvedené v § 42 ods. 4 písm. b/ zák.č. 610/2003 Z.z. o elektronických komunikáciách. Keďže sa dostal zároveň do omeškania, súd rozhodol aj o jeho povinnosti platiť úroky z omeškania v súlade s § 517 ods. 2 OZ s tým, že výška úrokov bola stanovená nariadením vlády č. 87/1995 Zb.. O trovách konania bolo rozhodnuté podľa § 142 ods. 1 O.s.p. a úspešnému žalobcovi bola priznaná plná náhrada trov konania za 2 úkony právnej pomoci. Proti tomuto rozsudku podal včas odvolanie žalovaný, ktorý žiadal, aby odvolací súd zmenil napadnutý rozsudok súdu prvého stupňa a žalobu zamietol. Poukazoval na tú skutočnosť, že k zrušeniu pripojenia, teda zmluvného vzťahu s predchodcom žalobcu z jeho strany neprišla spontánne, ale z dôvodu predaja bytu, kde sa pripojenie nachádzalo. Prvostupňový súd tiež nebral do úvahy tú skutočnosť, že s predajom bytu boli spojené tiež prevody, resp. zrušenie dodávok energie, elektriky, plynu, vody, tepla. Na obchodnom mieste mu bol vystavený doklad o ukončení zmluvy o pripojení, na základe ktorého bola vykonaná doúčtovacia platba hotovosťou v prospech spoločnosti Slovak Telecom. O tom, že navštívil obchodné miesto môže podať svedeckú výpoveď jeho bývalý spolužiak R. P.. Do marca 2007 úhrady Slovak Telecomu riadne uhrádzal. Žiadal teda napadnutý rozsudok súdu prvého stupňa zrušiť a vec mu vrátiť na ďalšie konanie s tým, aby súd prvého stupňa ďalej vypočúval ním navrhnutého svedka. K podanému odvolaniu sa písomne vyjadril žalobca, ktorý uviedol, že v zmysle § 43 ods. 3, 6, 8 ako aj zo Všeobecných podmienok spoločnosť Slovak Telecom, zmluva o pripojení zaniká buď písomnou dohodou zmluvných strán, prípadne výpoveďou. Zmluva o pripojení teda môže zaniknúť buď písomne alebo uplynutím výpovednej lehoty po doručení písomnej výpovede. Podľa informácii spoločnosti Slovak Telecom v zákazníckych systémoch ST nebol zistený žiadny záznam o tom, že žalovaný navštívil obchodné miesto a osobne alebo písomne požiadal o zrušenie služieb. Rovnako neevidujú žiadne telefonické žiadosti žalovaného na zrušenie služieb. Preto vo svojom podaní žiadny spôsobom žalovaný nepreukázal svoje tvrdenie o zániku zmluvného vzťahu. Poukázal tiež na tú skutočnosť, že žalovaný bol povinný písomne oznámiť každú zmenu adresy na doručovanie s tým, že v prípade, ak mal žalovaný za to, že služby vyúčtované za obdobie od marca do júna 2007 mu boli vyúčtované neoprávnene, mal možnosť a právo obrátiť sa písomne alebo osobne na poskytovateľa s reklamáciou. Žalovaný však do dnešného dňa tak neučinil. Namietal zásadu kontradiktórnosti konania, kedy strany v spore majú byť aktívne zapojené do riadenia procesu a strany v konaní určujú, ktoré skutočnosti majú byť predmetom dokazovania. Súd prvého stupňa vykonal všetky navrhnuté dôkazy účastníkmi konania a preto mal za to, že tvrdenia žalovaného v podanom odvolaní sú účelové, zavádzajúce pretože sa nimi chce zbaviť svojej povinnosti zaplatiť dlžnú sumu a na podporu svojich tvrdení neuvádza žiadne relevantné dôkazy. Žiadal preto rozsudok súdu prvého stupňa ako vecne správne potvrdiť a uplatnil si náhradu trov odvolacieho konania vo výške 24,23 eur za jeden úkon právnej pomoci vrátane režijného paušálu. Krajský súd ako súd odvolací vec preskúmal podľa § 212 ods. 1 O.s.p. bez nariadenia odvolacieho pojednávania podľa § 214 ods. 2 O.s.p. a dospel k záveru, že rozsudok súdu prvého stupňa je potrebné ako vecne správny potvrdiť podľa § 219 ods. 1 O.s.p, pričom v náväznosti na § 219 ods. 2 O.s.p. odvolací súd v celom rozsahu poukazuje na vecne správne a vyčerpávajúce odôvodnenie súdu prvého stupňa podľa § 219 ods. 2 O.s.p., s ktorým sa odvolací súd stotožňuje. Súd prvého stupňa v prejednávanej veci vykonal dostatočné dokazovanie, vec po právnej stránke správne posúdil a v konečnom dôsledku aj správne vo veci rozhodol. Odvolací súd na zdôraznenie správnosti rozhodnutia súdu prvého stupňa dodáva, že pokiaľ žalovaný mal v úmysle tvrdiť, že ukončil právny vzťah s právnym predchodcom žalobcu bolo na ňom, aby túto skutočnosť preukázal. Pokiaľ súdu prvého stupňa nepredložil relevantné dôkazy, prípadne nenavrhol ďalšie dokazovanie na súde prvého stupňa, odvolací súd na ním navrhované dôkazy v rámci odvolacieho konania už prihliadať nemôže, tak ako to predpokladá ust. § 213 ods. 1 O.s.p., kedy odvolací súd je viazaný skutkovým stavom, tak ako ho zistil súd prvého stupňa. Žalovaný bol riadne poučený v zmysle § 120 ods. 4 O.s.p., kedy súd je povinný poučiť účastníkov o tom, že všetky dôkazy a skutočnosti musia predložiť alebo označiť najneskôr do vyhlásenia uznesenia, ktorým sa končí dokazovanie s tým, že skutočnosti a dôkazy uplatnené neskôr sú odvolacím dôvodom len za podmienok § 205a, čo však nie je prejednávaný prípad. Preto za správne zisteného a ustáleného skutkového stavu pred súdom prvého stupňa, bol v celom rozsahu správny postup súdu prvého stupňa, ktorý zaviazal žalovaného k zaplateniu dlžnej istiny vrátane príslušenstva. Odvolací súd nezistil ani pochybenie na strane súdu prvého stupňa v časti, v ktorej sa zaoberal jednotlivým úrokmi z omeškania, ktoré boli vyčíslené riadne a v súlade s ust. § 517 ods. 2 OZ. Určitého pochybenia sa však dopustil súd prvého stupňa pri vyčíslení trov prvostupňového konania. V prejednávanej veci je nepochybné, že sa jedná o drobný spor a preto v náväznosti na ust. § 150 ods. 2 O.s.p. bolo na mieste použiť ustanovenie, z ktorého vyplýva, že ak sú tu trovy konania v drobných sporoch neprimerané voči pohľadávke, môže ich súd nepriznať alebo znížiť. V náväznosti na toto citované ustanovenie zákona dospel odvolací súd k záveru, že je potrebné znížiť trovy prvostupňového konania na polovicu a rozhodol tak, že priznal úspešnému žalobcovi v rámci prvostupňového konania trovy za jeden úkon právnej pomoci vrátane režijného paušálu a DPH vo výške 23,55 eur. Z obdobného princípu vychádzal odvolací súd pri náhrade trov odvolacieho konania, kde úspešnému žalobcovi v rámci odvolacieho konania priznal 50 % náhradu za trovy vzniknuté pred odvolacím súdom za podanie písomného vyjadrenia k odvolaniu vo výške 12,11 eur proti žalovanému, ktorý v rámci odvolacieho konania vo veci úspech nemal. Odvolací súd vychádzal z ust. § 224 ods. 1 v spojení s § 142 ods. 1 O.s.p. pri náhradách trov konania ako aj z ust. § 150 ods. 2 O.s.p.. Poučenie: Proti tomuto rozsudku odvolanie n i e j e p r í p u s t n é .

